  Виталий Пронин «Удмурт дунне» энциклопедиын — элькунлэн историез 10-тӥ инвожое 17 часэ Ижысь Эшъяськон юртын ортчоз «Удмурт дунне» энциклопедиен тодматскон ӝыт. Та книгаын удмурт газетлэн 100 ар куспын ортчем сюресэз возьматэмын. Та дыр ӵоже солэн бамъёсаз печатласькемын 1735 адями. Соос пӧлы газетын ужасьёс гинэ уг, ёросъёсысь но гожъяськисьёс пыро. Котькудӥзлэн книгаын вакчияк биографиез сётэмын. Зэм, энциклопедия бордын ужаны трос дыр но кужым кошкиз. Ар куспын люкамын гожъяськисьёслэн биографиооссы, газетлэн историысьтыз чуръёс. Эшшо ӝыны ар кулэ луиз на книгаез радъяны. Азьвыл та выллем книгаос потэмын вал, «Советской Удмуртилы» 50 но 70 ар тырмонлы сӥзыса, но соос вал пичиесь, авторъёсын ӧз тодматэ, газетлэсь историязэ гинэ печатлазы. Отысь куд-ог материалъёс выль книгае кутэмын. Тросэз авторъёс сярысь та дырозь номыр тодмо ӧй вал. Редакциын ужамъёсыз сярысь тодыны луэ ке вал газетлэн архиваз утиськись личной делоосысь, внештатнойёсыз сярысь ивор отысь-татысь бичано луиз. Озьы В. Уразаева вуылӥз кун архиве, куд-ог авторъёслэн улонзы сярысь, отысь утчаськыса, тодылӥз. Дуныз та книгалэн мертантэм. Со сярысь вера энциклопедия бордын ужам Л. Малых но: - Та книгаез усьтыса, «Удмурт дунне» газетлэн историеныз гинэ ӧвӧл, быдэс республикалэн историеныз тодматскыны луоз. Пӧртэм вакытъёсы газет ас бамъёсаз возьматылӥз огшоры улонэз, политика, экономика но мукет удысъёсысь югдурез. «Удмурт дунне» энциклопедиен тодматскон ӝыт ортчоз Фин-угор прессалэн фестивалез улсын но «Удмурт дуннелы» 100 ар тырмонэзлы луыса. Мария Векшина Теги: 100ар удмуртдунне фин-угорпрессалэнфестивалез  